雜歌謠辭 襄陽歌
作者：李白
朝代：唐

paragraphs: 落日欲沒峴山西，倒著接䍦花下迷。
襄陽小兒齊拍手，攔街爭唱白銅鞮。
傍人借問笑何事，笑殺山公醉似泥。
鸕鷀杓，鸚鵡杯，百年三萬六千日，一日須傾三百杯。
遙看漢水鴨頭綠，恰似蒲萄初醱醅。
此江若變作春酒，壘麴便築糟丘臺。
千金駿馬換少妾，醉坐雕鞍歌落梅。
車傍側挂一壺酒，鳳笙龍管行相催。
咸陽市上歎黃犬，何如月下傾金罍。
君不見晉朝羊公一片石，龜龍剝落生莓苔。
淚亦不能爲之墮，心亦不能爲之哀。
誰能憂彼身後事，金鳧銀鴨葬死灰。
清風朗月不用一錢買，玉山自倒非人推。
舒州杓，力士鐺，李白與爾同死生。
襄王雲雨今安在，江水東流猨夜聲。